Soektog hervat na ma, twee kinders by HeroldsbaaiHeidi Scheepers se kinders het saam met haar verdwyn. Die polisie het Donderdagoggend teen dagbreek sy soektog na Heidi Scheepers en haar twee kinders, wat sedert vroeg Dinsdagaand vermis word, voortgesit. Scheepers (35), haar dogtertjie (6) en seuntjie (2) is Dinsdag omstreeks 18:00 die laaste keer lewend in Heroldsbaai gesien waar hulle verby die gesin se winkel, die Heroldsbaai Kafee, gery het. Die drie was in ŉ grys Volkswagen Caravelle met die registrasienommer CAW 66036. Heidi Scheepers (35). Scheepers se man, Ettienne, het hulle enkele ure later, nadat hulle nie huis toe gekom het nie, as vermis by die polisie aangemeld. Kapt. Malcolm Pojie, polisiewoordvoerder, het gesê soekspanne het intussen op ŉ paneel van ŉ voertuigdeur afgekom. Daar is egter nog géén bevestiging dat dit dié van die vermiste bussie is nie. ŉ Reddingshelikopter fynkam die omgewing uit die lug, polisieduikers is ontplooi en reddingspanne fynkam die grond in die omgewing. Pojie het gesê hoogwater bemoeilik die soektog in dié stadium. Die soekspanne konsentreer steeds op die Voëlklip-omgewing.